২০২৩ পুরুষ অ্যাশেজ সিরিজ
২০২৩ পুরুষ অ্যাশেজ সিরিজ ছিল একটি টেস্ট ক্রিকেট সিরিজ যেটি ২০২৩ সালের জুন ও জুলাই মাসে ইংল্যান্ড ও অস্ট্রেলিয়ার মধ্যে ঐতিহাসিক অ্যাশেজ দ্বৈরথের অংশ হিসেবে ইংল্যান্ডে অনুষ্ঠিত হয়। সিরিজের পাঁচটি টেস্ট ম্যাচ এজবাস্টন ক্রিকেট মাঠ, লর্ড'স, হেডিংলি ক্রিকেট মাঠ, ওল্ড ট্র‍্যাফোর্ড ক্রিকেট মাঠ ও দি ওভালে আয়োজিত হয়। ২০২১ ও ২০২২ সালে অনুষ্ঠিত সর্বশেষ অ্যাশেজ সিরিজে বিজয়ী হয়েছিল অস্ট্রেলিয়া। সিরিজটি ২০২৩–২০২৫ আইসিসি বিশ্ব টেস্ট চ্যাম্পিয়নশিপের একটি অংশ হিসেবে খেলা হয়। সিরিজে উভয় দল দুটি করে ম্যাচে জয়লাভ করে। সিরিজটি সমতায় শেষ হওয়ায় বিগত অ্যাশেজ সিরিজের বিজয়ী দল অস্ট্রেলিয়া অ্যাশেজ সিরিজে জয়ী দলের খেতাব ধরে রাখতে সমর্থ হয়। এ সিরিজ শুরু হওয়ার পর ইংল্যান্ডে নারীদের অ্যাশেজ সিরিজও অনুষ্ঠিত হয়।